1,300 OFWs nga stranded sadiay Saudi, tinulungan ti gobierno
SIUDAD TI SAN FERNANDO, LA UNION – Nasurok nga 1,300 nga Overseas Filipino Workers sadiay Saudi Arabia a naikkat iti trabaho, saan a nabayadan ken na-stranded ti naikkan ti pinansyal a tulong manipud iti Overseas Workers Welfare Administration-Region I babaen ti Kingdom of Saudi Arabia Relief Assistance Program (KSA-RAP).
Segun kenni Labor Communications Officer Justin Paul Marbella ti OWWA-1, agarup P19,302,000 ti pondo a nausar para kadagiti benepisiaryo manipud Agosto inggana Oktubre 3.
Ti KSA-RAP ket maysa nga emergency assistance fund wenno grant a maited kadagiti OFW a direkta a naapektaran ti financial breakdown iti Saudi.
Kinuna ni Marbella a dagiti OFW nga adda pay la iti jobsite ket nakaawat ti 1,590 Saudi riyals bayat a dagiti nakaawiden manipud idi 2015 ket mabalin a makaala ti P20,000 a relief assistance. Dagiti qualified dependents kas ti asawa ken annak para kadagiti naikasar wenno nagannak ken kakabsat para kadagiti single nga OFWs ket mabalin a makaala ti P6,000 grant.
Dagiti claimants kada probinsia ket agdagup ti 1,375: adda 935 iti Pangasinan, 202 iti La Union, 144 iti Ilocos Sur, 66 iti Ilocos Norte ken 28 manipud probinsia iti ruar ti rehion.
Kinuna ni Marbella a dagiti dadduma nga OFW a nagawid idi Setiembre ket nakaawaten kadagiti saan a nabayadan a sueldoda ngem adda latta dagiti OFW sadiay KSA nga agur-uray a maited ti bayad kadakuada.
“Supposed end-service benefits, expected ‘tambay fee’ or payments while waiting for their salaries were no longer paid, even their flight tickets were no longer shouldered by their employers,” kuna ni Marbella.
Ti OWWA-1 ket mangit-ited ti KSA-RAP payment kadagiti qualified OFWs nga apektado ti krisis sadiay Saudi manipud 2013 inggana tatta.
Dagiti makuna nga qualified OFWs ket dagiti nagtrabaho kadagiti sumaganad a kompanya iti Kingdom of Saudi Arabia: Saudi Bin Laden Group of Companies, Saudi Oger Ltd., Mohammad Al Mojil Group (MMG), Mohammad Hameed Al-Bargash & Bros. Trading Co., ALUMCO LLC, Rajeh H. Al Merri Contracting and Trading Company, Fawzi Salah-Al Nairani Contracting Company, Arabtec Construction LLC, ken Real Estate Development and Investment Company.
“A contingency fund of P500 million was allocated for the program,” kuna ni Marbella. Miriam P. Aquino, PIA La Union / ABN
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn eng_Latn eng_Latn